TRUE-DTAC กอดคอร่วง หลังเจอโรคเลื่อน กระทบดีลยืดเยื้อ
TRUE-DTAC กอดคอร่วง หลัง “กสทช.” เลื่อนตัดสินดีลควบรวม ให้รอผลพิจารณาของคณะกรรมการกฤษฎีกาก่อน คาดกระทบกระบวนการยืดเยื้อไปอีก
TRUE-DTAC กอดคอร่วง หลัง “กสทช.” เลื่อนตัดสินดีลควบรวม กระทบกระบวนการยืดเยื้อไปอีก
15 ก.ย. 2565

ผู้สื่อข่าวรายงานว่า วันนี้ (15 ก.ย.65) ล่าสุด ณ เวลา 10:07 น. ราคาหุ้นบริษัท ทรู คอร์ปอเรชั่น จำกัด (มหาชน) หรือ TRUE อยู่ที่ระดับ 4.92 บาท ลบ 0.08 บาท หรือ 1.60% สูงสุดที่ระดับ 4.98 บาท ต่ำสุดที่ระดับ 4.90 บาท ด้วยมูลค่าซื้อขาย 104.12 ล้านบาท
ขณะเดียวกันราคาหุ้นบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC อยู่ที่ระดับ 44.50 บาท ลบ 0.25 บาท หรือ 0.56% สูงสุดที่ระดับ 44.50 บาท ต่ำสุดที่ระดับ 44.25 บาท ด้วยมูลค่าซื้อขาย 26.68 ล้านบาท
ทั้งนี้ราคาหุ้นปรับตัวลง หลังวานนี้ นายไตรรัตน์ วิริยะศิริกุล รองเลขาธิการ สำนักงานสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ หรือ กสทช. รักษาการแทนเลขาธิการกสทช. เปิดเผยว่า ในการประชุมคณะกรรมการกสทช. วานนี้ 14 ก.ย.2565 ทางสำนักงานกสทช. ได้นำส่งผลการวิเคราะห์ที่มีหลักฐานทางวิชาการและข้อมูลเชิงประจักษ์รองรับเพิ่มเติมต่อกรณีการควบรวมกิจการฯ ต่อที่ประชุมคณะกรรมการกสทช.ครบทั้งหมดแล้ว ตามที่คณะกรรมการกสทช.ได้สั่งการให้ไปวิเคราะห์ข้อมูลเพิ่มเติมใน 6 ประเด็น และคณะกรรมการกสทช.มิได้มีคำสั่งให้ไปศึกษาหรือจัดทำข้อมูลใด ๆ เพิ่มเติมอีก
แต่อย่างไรก็ตามคณะกรรมการกสทช. ระบุให้สำนักงานกสทช.รอผลการพิจารณาของคณะกรรมการกฤษฎีกาก่อน และหากได้รับผลการพิจารณาแล้วก็อาจมีการจัดประชุมคณะกรรมการกสทช.วาระพิเศษเพื่อพิจารณาเรื่องการขอควบรวมธุรกิจระหว่าง TRUE กับ DTAC ต่อไป